འདི་དང་མཛེས་དགའ་བོའི་སྙན་དངགས་ཆེན་པོ་གཉིས་ལ་འབྲེལ་བ་ཅུང་ཟད་ཡོད་ཚུལ་འོག་ཏུ་དགའ་བོའི་སྙན་དངགས་ཆེན་པོའི་སྐབས་སུ་གླེང་བར་བྱ།དབྱིན་ཇིའི་མཁས་པ་འཇོན་སེ་ཏོན་ལགས་ཀྱིས་རྣམ་ཐར་འདིའི་བོད་འགྱུར་མ་གཞིར་བཟུང་སྟེ་དབྱིན་བསྒྱུར་བྱས་པ།༡༩༣༦ལོར་རྒྱ་གར་དུ་པར་བསྐྲུན་བྱས།རྗེས་སུ་པེ་རིག་ཨོ་ལི་ཝེཟེར་བ་ཞིག་གིས་ཀྱང་བསྟན་བཅོས་འདིའི་མཚན་བྱང་ལ་སངས་རྒྱས་ཀྱི་རྣམ་ཐར་ཞེས་པ་དབྱིན་བསྒྱུར་བྱས་ཏེ་༢༠༠༩ལོར་ནིའུ་ཡོག་སློབ་གྲྭ་ཆེན་མོར་པར་བསྐྲུན་བྱས།ད་དུང་རྣམ་ཐར་འདི་དུས་རབས་བཞི་བའི་དུས་མཇུག་ཙམ་ལ་རྒྱ་ནག་གི་སྐད་དུ་བསྒྱུར་ཏེ་རྒྱའི་བཀའ་བསྟན་དུའང་བསྡུས་འདུགརྣམ་ཐར་འདིར་སངས་རྒྱས་སྐུ་བལྟམས་པ་ནས་སྐུ་གདུང་རང་བསྲེལ་བགོས་པའི་བར་གྱི་སྤྱོད་པ་ཆ་ཚང་ཞིང་གོ་རིམ་ལྡན་པར་ཚིགས་བཅད་ཀྱི་ལམ་ནས་མཛད་ཡོད་ལ།ད་སྔ་བོད་ཀྱི་བཀའ་བསྟན་གཉིས་ཀྱི་ཁྲོད་ན་སངས་རྒྱས་ཀྱི་རྣམ་ཐར་འགོ་མཇུག་ཆ་ཚང་བ་འདི་ལས་ལྷག་ཅིག་མེད་ཅིང།བོད་དུ་རྣམ་ཐར་འདི་ལ་སྐྱེས་རབས་སོ་བཞི་ལྟ་བུའི་འཕྲིན་ལས་དེ་ཙམ་མ་རྒྱས་མོད།རྣམ་ཐར་འདི་རྒྱ་གར་ཙམ་དུ་མ་ཟད་འཛམ་གླིང་ཤར་ནུབ་ཀུན་ཏུ་དར་ཁྱབ་ཆེ་བའི་ནང་བསྟན་རྩོམ་རིག་ལས་སྙན་ངག་ཆེ་ཤོས་དེ་ཡིན་པར་སྙམ།